Da Anders Fogh Rasmussen i 2009 blev generalsekretær i Nato, fik han mere hjælp af præsident George W. Bush, end det hidtil har været kendt. Ganske vist var Bush ikke længere præsident, da udnævnelsen skete, men helt usædvanligt valgte han at blande sig i udnævnelsen og lægge pres på sin efterfølger, Barack Obama.

Det oplyser en af de amerikanske diplomater, der var tættest på processen, ifølge Politiken:

- Under overdragelsen til Obamas nye hold, placerede vi udnævnelsen højt på listen, og vi forklarede omhyggeligt, hvorfor vi syntes, Fogh ville være en fantastisk kandidat for USA, siger Damon Wilson, der var en central rådgiver i Det Hvide Hus under George W. Bush, og som i dag er vicedirektør i tænketanken Atlantic Council i Washington.

- Når man tænker på, hvor omfattende sådan en overdragelse er, er det slet ikke indlysende, at sådan en beslutning kommer til at stå på listen over vigtige sager, siger Damon Wilson til Politiken.

Tak for hjælpen

Håndsrækningen fra George W. Bush var i høj grad en tak for Danmarks loyale deltagelse i krigene i Irak og Afghanistan, oplyser den amerikanske diplomat.

Men den kom også, fordi Anders Fogh Rasmussen udtrykkeligt bad om George W. Bushs hjælp under et møde på præsidentens ranch i Texas i marts 2008 - blot tre en halv måned efter det folketingsvalg, der havde sikret Fogh Rasmussen genvalg for anden gang. På det tidspunkt hævdede statsministeren udadtil, at han slet ikke var på jobjagt.

Ifølge Damon Wilson sagde Fogh på mødet ligeud, at han gerne ville være generalsekretær.

- Præsidenten gjorde det klart, at han ikke kunne love noget, fordi den nye præsident skulle træffe den beslutning, siger Damon Wilson til Politiken.

Krigen var medvirkende

Politiken ville gerne have spurgt Anders Fogh Rasmussen til sagen, men han har ikke ønsket at medvirke. En dansk ekspert, der har undersøgt forløbet, vurderer, at Danmarks deltagelse i den kontroversielle krig i Irak, var direkte medvirkende til, at Anders Fogh Rasmussen fik posten som generalsekretær.